RESOLUCIÓN do 17 de novembro de 2014, da Secretaría Xeral Técnica da Consellería de Presidencia, Administracións Públicas e Xustiza, pola que se ordena a publicación do Acordo do Consello da Xunta do 18 de setembro de 2014 polo que se aproba o Catálogo de medios e prestacións susceptible de autoprovisión e se toma razón das subministracións, obras, servizos e calquera outra prestación susceptible de contratación centralizada.
Vicepresidencia e Consellería de Presidencia, Administracións Públicas e Xustiza — III. Outras disposicións — 13/01/2015

O Consello da Xunta de Galicia, na súa reunión do día dezaoito de setembro de dous mil catorce, adoptou o Acordo polo que se aproba o Catálogo de medios e prestacións susceptibles de autoprovisión e se toma razón das subministracións, obras, servizos e calquera outra prestación susceptible de contratación centralizada.
Para xeral coñecemento, procédese á publicación do referido acordo que figura como anexo a esa resolución.
Santiago de Compostela, 17 de novembro de 2014
Para os efectos de facer efectivos os principios de colaboración e cooperación recollidos no artigo 7 da Lei 14/2013, do 26 de decembro, de racionalización do sector público autonómico, esta lei consagra nos seus artigos 8 e 9 a figura dos catálogos de medios e prestacións susceptibles de ser obxecto de cooperación, colaboración e asistencia no ámbito interno do sector público autonómico.
Os catálogos de medios e prestacións serán aprobados polo Consello da Xunta mediante acordo, logo do informe da consellería competente en materia de avaliación e reforma administrativa, e publicaranse no Diario Oficial de Galicia.
Establécese, polo tanto, que para os medios e prestacións incluídos neses catálogos só se poderá acudir á contratación externa cando a autoprovisión non resulte viable, por non poderen ser cumpridamente satisfeitas por outros órganos ou entidades instrumentais do sector público as necesidades que se pretenden cubrir, mediante algún dos procedementos de colaboración indicados na Lei 14/2013, do 26 de decembro, pola insuficiencia, carencia ou inadecuación dos medios de que dispoñan.
No resto dos casos habilítanse os mecanismos oportunos para facer efectiva a cooperación interdepartamental que permita prescindir da contratación externa.
A referida lei sinala que no catálogo deben incluírse os medios e prestacións susceptibles de ser prestados internamente pola vía da cooperación, colaboración e asistencia recíproca entre órganos da Administración xeral da Comunidade Autónoma e as entidades do sector público autonómico, de maneira que se garanta un uso racional, eficiente e eficaz dos recursos públicos e a actuación coordinada do sector público autonómico.
En particular, tal e como exixe o artigo 9.2. da Lei 14/2013, do 26 de decembro, no catálogo debe incluírse a prestación de asistencia xurídica, control económico-financeiro, auditoría de contas ou de funcionamento, auditoría enerxética, avaliación de resultados, estatística, hixiene e saúde laboral, formación de persoal empregado público, Administración electrónica, innovación e desenvolvemento tecnolóxico.
Pola súa banda, en relación co principio de racionalización e eficiencia do gasto público recollido no artigo 19 da Lei 14/2013, do 26 de decembro, o artigo 20.2 sinala que o Consello da Xunta creará unha comisión interdepartamental que determinará, no ámbito da Administración xeral da Comunidade Autónoma e do seu sector público, as subministracións, obras, servizos e calquera outra prestación que, polo seu carácter común, se poidan contratar de forma xeral e con características esencialmente homoxéneas para os diferentes órganos e organismos.
Para os efectos de cumprir esta previsión, o Consello da Xunta que tivo lugar o 20 de febreiro de 2014, o primeiro tras a entrada en vigor da lei, acordou a creación dunha comisión interdepartamental composta pola persoa titular da Secretaría Xeral da Presidencia e polas persoas titulares das secretarías xerais técnicas das consellerías da Xunta de Galicia. Esta comisión asumiu, entre as súas funcións, elaborar a proposta deste catálogo único, que integre os de todos os órganos da Administración xeral e do sector público autonómico, para os efectos do seu sometemento ao Consello da Xunta logo do informe da consellería competente en materia de avaliación e reforma administrativa. Así mesmo, de conformidade co disposto no artigo 20.2 da Lei 14/2013, do 26 de decembro, asumiu a función de determinar as prestacións susceptibles de contratación centralizada.
Na súa virtude, por proposta da comisión interdepartamental, logo do informe favorable da consellería competente en materia de avaliación e reforma administrativa e logo de deliberación do Consello da Xunta, na súa reunión de dezaoito de setembro de dous mil catorce,
Primeiro. Obxecto do acordo
1. Aprobar o catálogo de medios e prestacións que serán obxecto de cooperación, colaboración e asistencia no ámbito interno do sector público autonómico que se incorpora como anexo I a este acordo.
2. Tomar razón da relación de subministracións, obras, servizos e outras prestacións, que serán susceptibles de contratación centralizada, que se incorpora como anexo II a este acordo.
Segundo. Ámbito de aplicación
O seu ámbito de aplicación será o sector público autonómico, integrado, de acordo coa Lei 16/2010, do 17 de decembro, de organización e funcionamento da Administración xeral e do sector público autonómico de Galicia, pola Administración xeral da Comunidade Autónoma de Galicia e as entidades instrumentais do seu sector público.
Terceiro. Órganos ou entidades encargados da autoprovisión
Os órganos ou entidades encargados dos medios e prestacións que serán obxecto de cooperación, colaboración e asistencia no ámbito interno do sector público autonómico serán os sinalados no anexo I deste acordo para cada un dos medios ou prestacións.
Cuarto. Instrumentos de cooperación, colaboración e asistencia
Para os medios e prestacións incluídos no catálogo deberase acudir á cooperación, colaboración e asistencia no ámbito interno do sector público autonómico, que se fará efectivo a través dos seguintes instrumentos:
a) Protocolos de coordinación.
b) Comisións ou grupos de traballo.
c) Encomendas de xestión.
d) Acordos de colaboración ou cooperación para o desempeño conxunto de tarefas comúns.
e) Outros instrumentos e procedementos que, de maneira común e voluntaria, se establezan.
Quinto. Excepcións
1. Poderase acudir á contratación externa cando a autoprovisión non resulte viable, por non poderen ser cumpridamente satisfeitas polos órganos ou entidades instrumentais do sector público as necesidades que se pretenden cubrir, mediante algún dos procedementos de colaboración indicados neste acordo, pola insuficiencia, carencia ou inadecuación dos medios de que dispoñan.
2. No expediente de contratación debe xustificarse a imposibilidade de facer uso da autoprovisión.
3. O órgano ou entidade a que lle tería correspondido a asunción de tarefas que serán obxecto de contratación externa deberá supervisar e prestar asistencia no proceso de contratación e na execución das prestacións para velar pola coordinación e asegurarse de que non se xeren duplicidades, sempre que así o requira o órgano ou entidade solicitante desas prestacións.
Sexto. Actualización do catálogo
O catálogo poderase actualizar mediante acordo do Consello da Xunta, por proposta da comisión interdepartamental e logo de informe da consellería competente en materia de avaliación e reforma administrativa.
Sétimo. Réxime transitorio
1. Desde o día seguinte á aprobación deste catálogo non se poderá acudir á contratación externa para os medios e prestacións incluídos nel, sen prexuízo do disposto na cláusula quinta deste acordo.
2. Non obstante, os medios e prestacións incluídos neste catálogo, nos cales se acordou o inicio do expediente de contratación con anterioridade á data sinalada no parágrafo anterior, exceptuaranse da aplicación do catálogo ata que finalice o prazo de vixencia dos contratos respectivos.